Sowaar, sowaar, Van Hunks is 'n towenaar! | Maroela Media
Sowaar, sowaar, Van Hunks is 'n towenaar!
en was hy 'n mens of was hy 'n spook?
Met speelse, humoristiese teks en prettige, verbeeldingryke illustrasies blaas Roelf van Rensburg en Theo Krynauw moderne woema in 'n tydlose legende – die verhaal van die rookwedstryd tussen Van Hunks en die Duiwel. Volgens oorlewering het die eertydse Windberg in die Kaap as gevolg van dié gerokery die naam Duiwelspiek gekry, en is die twee karakters se gestook ook die oorsprong van die digte wolkkleed wat Tafelberg so dikwels bedek.
Wat Van Rensburg se weergawe van die tradisionele verhaaltjie onderskei, is die tong-in-die-kies "voorverhaal" wat aan die bekende uiteinde vasgeknoop word: In 'n sewentigtal kwatryne word vertel hoe die pyprokende Van Hunks in die eerste plek in die Kaap beland het – en wat sy rookmanie tot so 'n dawerende crescendo gedryf het. Die feit dat hy oor toorkragte besik wat hom onsterflik maak is 'n bron van eindelose frustrasie vir Van Riebeeck en sy kompanjie… maar beslis die kern van 'n kat-kom-weer-scenario wat lesers sal laat skater.
As jy nog nie die storie Van Hunks en die Duiwel gehoor het nie, moet jy hierdie boek lees, so waar as wat Tafelberg plat is. Ken jy dit wél, sal jy hierna opnuut jou oë spits wanneer Duiwelspiek die dag onder 'n wolkkombers verdwyn.
Roelf van Rensburg is 'n skrywer en oud-uitgewer. Hy woon aan die Natalse Suidkus saam met sy vrou, die skrywer Ettie Bierman.
Theo Krynauw het 'n BA-graad in Inligtingsontwerp en was van kindsbeen af dol oor "prentjies maak". Wanneer hy nie besig is om te illustreer nie, werk hy ook as vryskut animasiekunstenaar en grafiese ontwerper.